A una nue de atonzu

Narami, bianca nue
ch’in sos regnos de s’aria viaggias,
in custu ser’e atonzu friscu e giaru,
da ue enis tue?
Cales mares luntanos
has giumpadu e cantos navigantes
bidu t’hana cumparrer in sa via
de s’issoro fortuna?
Cantos largos pianos
has traessadu e frumenes sonantes?
Dae sos largos chelos d’oriente
bianca e risplendente
che velada reina
t’avanzas misteriosa
subra de custa terra muntagnina.
Sos pastores chi suffrin s’asciuttura
de cust’istadiale
pregan s’abba sulena
pro chi crescat a nou sa pastura
a nutrire ogn’animale
e torret abbundante dogni vena.
Sos massagios chi deven cuminzare
s’aronzu fatigosu
tottus mirana a tie, o nue bella,
pro chi s’abba bramada
iscappes a sa terra disizosa,
sidida e desolada,
e cunfortes s’umana parentella.
Ma tue passas deretta,
o nue fantasiosa,
e lassasa massagios e pastores
cun sos isperos vanos,
cun sos mannos dolores,
tra sos pizzos de s’altura
o in mesu a s’ardore ’e sos pianos.
Gai a tie assimizo, o passizzera
nue d’atonzu sola,
sos sugnos ch’attraessana potentes
custa misteriosa anima mia.
Non pius presonera
si pesat che bandera ’e vittoria
in sos mannos ispazios lezzera,
subra sas alas de sa fantasia.
Ah cantu tand’ispero
in sa vida serena e in sa gloria!
De armonias su sero
si pienat, si tinghet chei s’oro.
E deo cantos de virgines
intendo e mutos d’anghelos in coro;
e coronas de rosas
m’inghirian sa testa.
E creo ennida s’ora,
creo cudda vigilia arrivada
de s’isplendida festa
e non paso pensende a s’aurora.